Thanaa Baidoun bliver mobbet af andre flygtninge, der mener, at hun arbejder for hårdt under sit praktikforløb.

51-årige Thanaa Baidoun fra Syrien har en drøm. Hun vil ind på det danske arbejdsmarked, så hun kan forsørge sig selv og sine børn. Hun vil gerne integreres, men det er ikke nemt for Thanaa.

Her på TV 2 har vi de seneste par dage sat fokus på flygtninge i sprogpraktik, og torsdag aften sender vi dokumentaren ”Er det sådan man bliver dansk?”.

Her følger vi tre praktikforløb for flygtninge, der er kommet til Danmark. Én af dem er Thanaa Baidoun. Hun er meget motiveret for at være i praktik, lære sproget og få et arbejde:

- Det er livet at arbejde. Hvis bare man sidder og ikke laver ingenting, så lever man ikke. Man bibeholder sin ære, når man arbejder selv. I stedet for at modtage penge fra andre.

- De hvisker og bagtaler mig

Praktikken i Bilka er blevet et problem for Thanaa. Hun har fulgt alle regler, og arbejdet hårdt uden fravær.

Men ifølge Thanaa Baidoun selv bliver hun mobbet og hånet af de andre praktikanter, fordi de mener, hun arbejder for hårdt.

- Der bliver hvisket meget om mig, når de andre taler sammen. De bagtaler mig, og nogen siger, at det er fordi, at min mand ikke elsker mig, at han sender mig i Bilka for at arbejde, hvor jeg bare sætter ting på plads.

- De siger, at jeg ikke er en kvinde, men nærmere en mand. At jeg prøver at udfordre mændene med det her arbejde, og det stemmer ikke overens med vores kultur. De siger, ”der er ikke nogen grund til, at du går så meget op i det, for du skal ikke tro, du bliver chef her eller ansat. Du bliver ikke til noget lige meget hvor meget du arbejder".

Mobning er et kendt problem

Integrationskonsulent Anna Jacobsen, der også medvirker i dokumentaren ”Er det sådan, man bliver dansk?”, kender til problemet med social kontrol:

- Broen fra det arabiske arbejdsmarked til det danske arbejdsmarked kan blive svær for dem, der gerne vil hurtigt over og forstå den danske kultur, siger han:

- De bliver trukket lidt tilbage af de kollegaer, som har svært ved at forstå den danske arbejdskultur. Det er simpelthen et spørgsmål om, hvad er størstedelen mener, hvad er den fælles forståelse af, hvordan vi skal opføre os. Det kan føre til mobning, siger Anna Jacobsen til TV 2.

Så mobning er faktisk noget I ser ofte?

- Ja, det er det.

I dokumentaren 'Er det sådan man bliver dansk?' følger TV 2 tre praktikforløb for at se, hvordan flygtningenes første møde med det danske arbejdsmarked ser ud, når integration bliver til hverdag. Dokumentaren vises torsdag 27. april klokken 20.00.

Allerede nu kan du se dokumentaren på TV 2 Play.